Las bunas gidantras dals purs

Las dialas da Pazza
Er quellas dialas eran diligentas e spertas e gidavan cun il fain sin la prada da Vallaina. Cur ch'il fain era setg gievan ellas a raschlar ensemen, uschia ch'ils purs pudevan ir il di suenter per il fain. Las dialas gidavan era a tschuncar il seghel sin ils champs, faschevan monas da bellezza e gidavan da purtar natiers las monas per metter a mantun, sco las meglras fantschellas. Nua ch'ellas avevan mess maun, na vesev'ins l'atun a pruir gnanc in graun, ch'ellas avessan laschà crudar per terra. Ma mangiar cun ils purs na vulevan ellas betg: cur che las masseras vegnivan sin il funs cun la marenda, gievan las dialas spert vers la grippa da Pazza en lur cuvels.

Las dialas da Sur Tulai
Cur ch'ins segava la prada da Sur Tulai vegnivan avant onns si da la "Fora da Tulai", nua che las dialas abitavan, mintg'onn pliras per gidar. Ellas vegnivan cun tschera rienta e parevan da s'allegrar che la stad fiss puspè qua. Senza far pled prendevan ellas il rastè e cumenzavan a raschlar cun schlantsch, sco las pli capavlas masseras. Enturn mezdi udiv'ins alura in tschivel, e sin quai gieva ina dad ellas spert a gidar la chasarina a purtar il gentar sin il funs. Ina tuaglia netta ed alva sco la naiv vegniva rasada ora al medem lieu, nua ch'ins aveva gentà l'onn passà. Alura vegniva fatg il segn da vegnir a gentar, per il solit devi veschlas. Per la bavronda curriva ina da las dialas spert cun ina sadella giu tar la funtauna per aua frestga. Uschia che mintgin vegniva mintg'onn tractà bain da las dialas e sustegnì en sia lavur. Finì il gentar fascheva il pur cun ses chapè il segn d'engraziament, e las dialas gievan cuntentas e satisfatgas puspè giu en il guaud en lur cuvels.